Rijeka, 27. lipnja 2020.

**OBJAVA ZA MEDIJE**

**ODRŽANA MANIFESTACIJA *U HARTERU NA KVARTERU***

Cjelodnevna zabava i druženje, ali i čišćenje okoliša te razmjena znanja i ideja obilježili su program **U Harteru na Kvarteru** koji se **ove subote, 27. lipnja** u organizaciji **Mjesnog odbora Hartera, zajednice u nastajanju** održao na **prostoru Hartere, odnosno Vodovodne i Ružićeve ulice**.

Projekt je dio programskog pravca **Slatko i slano, Rijeke 2020 – Europske prijestolnice kulture**, a glavni **cilj projekta bio je pokrenuti raspravu o budućnosti prostora bivše tvornice papira Hartera te područja Vodovodne i Ružićeve ulice uz kanjon Rječine.** Ovim hvalevrijednim projektom željelo se **doprinijeti i povezivanju ljudi** s ovim povijesno važnim gradskim područjem, kao i **istražiti potencijal za njegov razvoj** i to kroz ideju kolektivne akcije, prisvajanja prostora i aktiviranja solidarnosti.

**Program je započeo u 11 sati** radnom akcijom **čišćenja okoliša** kod hale Marganovo, a nastavio se **street artom**, **vođenim kvartovskim šetnjama** i ćakulama po Vodovodnoj ulici sve do Hartere, a posjetitelji su, također kroz vođenu šetnju mogli saznati nešto novo o povijesti Sušaka i Hartere, a održana je i šetnja od Vodovodne ulice do „Planinarskog doma“, odnosno uspona za Žakalj. Održan je i **kvartovski roštilj** kod barba Drage koji je protekao u dobrosusjedskim odnosima, svatko je donio neku namirnicu.

U popodnevnom djelu programa s posjetiteljima su **svoje ideje i zamisli kako iskoristiti ovaj prostor** podijelili članovi **Skateboard kluba Kvarner,** **pčelarska udruga Milutin Barač, Savez udruga Molekula, odnosno RiUse centar te Tranzicijska inicijativa Rijeka** koja je predstavila ideju samonavodnjavajuće gredice. Održana je i **biciklistička tura** prvom gradskom biciklističkom rutom, **„Biciklom na Kvarteru“**, a kakvo bi to druženje u Primorju bilo kako se ne bi odigrao i **turnir u briškuli**.

Nakon dana prepunog aktivnosti i rada došlo je vrijeme za potpuno opuštanje i zabavu, a za glazbu se pobrinuo **Radio Roža**.

Projekt *Kvartera* zajednički provode udruga Urbani separe, DeltaLab - Centar za urbanu tranziciju, arhitekturu i urbanizam Sveučilišta u Rijeci, Centar za umjetnost i urbanistiku iz Berlina, međunarodna mreža CityToolbox i Goethe-Institut Kroatien.  
U projektu sudjeluju brojne riječke organizacije, udruge, građanske inicijative i pojedinci, kao što su Galerija Kortil by Hrvatski kulturni dom na Sušaku, Skateboard klub Kvarner, Kreativni kolektiv KOMBINAT, Pčelarska udruga "Milutin Barač"-Rijeka, Savez udruga Molekula (@Riuse centar), Tranzicijska inicijativa Rijeka, Cafe Bar Skradin, Radio Roža i Kvart za 5.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42